
Šta je sunnet činiti prilikom intimnog odnosa, i da li za upražnjavanje odnosa slijedi nagrada? Da li je dopušteno kupanje sa suprugom? Možete li navesti nekoliko hadisa s tim u vezi? Allah vas nagradio!


* 
* 
* 
* 
* 
* 
* 

 
Šta je sunnet činiti prilikom intimnog odnosa?

Prije intimnog odnosa sunnet je proučiti dovu: *“Bismillah! Allahumme džennibneš-šejtane ve džennibiš-šejtane ma rezektena!*” (Buharija i Muslim.) Ako muž želi prići svojoj ženi drugi put, lijepo je da uzme ***[abdest](https://pitajucene.com/search/Abdest/questions/ "Pretraži pitanja o abdestu")***, na osnovu hadisa: *“Ko uprazni odnos sa svojom suprugom potom joj htjedne ponovo prići, neka uzme abdest.*” (Muslim i Ahmed.) U nekim verzijama stoji ovako: *“…neka uzme abdest kao što ga uzima za namaz”*, a u jednoj verziji, opet, stoji: *“…to će mu dati dodatnu snagu za odnos.*” (Vidjeti: *Musnedul-firdevs*, 1/308/1216, i *Adabuz-zefaf*, str. 107, od šejha Albanija.)


Čovjeku koji ima više žena dopušteno je da spava s njima a da se jednom okupa, tako je učinio i ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ. (Buharija i Muslim.) Osim što je bolje da se okupa nakon svakog spolnog odnosa, na osnovu predanja u kojem Rafia, radijallahu anhu, pripovijeda da je Resulullah, ﷺ, jednog dana obišao sve žene i kod svake se okupao, na šta ga je Rafia upitao: “Allahov Poslaniče, zar se nećeš samo jednom okupati?!” *“Ovo je bolje, preče i čišće”*, odgovorio mu je Poslanik, ﷺ. (Taberani i neki drugi muhaddisi, s dobrim lancem prenosilaca.)


Vjerovjesnik, ﷺ, jednom je prilikom kazao da će čovjek biti nagrađen za intimni odnos sa svojom suprugom, pa su ***[ashabi](https://pitajucene.com/search/ashab/questions/ "Pretraži pitanja o ashabima")*** začuđeno upitali: “Allahov Poslaniče, zar će čovjek biti nagrađen za zadovoljenje svojih nagona?!” Poslanik, ﷺ, upitao ih je: *“Šta mislite, da li bi bio kažnjen kada bi to učinio sa ženom koja mu je zabranjena?! Isto tako, bit će nagrađen kada to čini sa svojom ženom.*” (Muslim i Ibn Hibban.)


Dopušteno je kupanje sa suprugom. To je činio i Poslanik, ﷺ. (Buharija i Muslim.) Štaviše, ne smeta da tom prilikom budu i nagi gledajući jedno u drugo. Allahov Poslanik, ﷺ, naredio je: *“Čuvaj svoje stidno mjesto osim od svoje supruge i robinje.”* (Ibn Madže, Ebu Davud i Tirmizi, sa ispravnim lancem prenosilaca.)


Predanja koja zabranjuju gledanje u stidno mjesto supružnika nisu vjerodostojna, i ne mogu se uzeti kao argument. Između ostalih, tu je predanje: *“Kada priđe svojoj ženi, neka se čovjek pokrije, i neka to ne čine nagi kao deve.*” (Ibn Madže, 1/618.) Također: *“Kada čovjek spolno opći sa svojom suprugom ili robinjom, neka ne gleda u njen spolni organ jer to izaziva sljepilo!*” (Ibnul-Dževzi, u djelu *El-Mevduat*, 3/323/1115. Po njemu, Ebu Hatimu, Ibn Hibbanu i nekim drugim muhaddisima, ovo je predanje apokrifno. Vidjeti: *Es-Silsiletud-daifa*, 1/351/195.)


Zatim, tu je i Aišina, radijallahu anha, izjava: “Nikada nisam vidjela Resulullahovo, ﷺ, stidno mjesto”, i ona nije vjerodostojna. (Taberani, u djelu *Es-Sagir* i Hatib Bagdadi, u djelu *Tarihu Bagdade*, 4/447.)


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


